Dr. Abel kies wetenskap, maar ek kies Bybel
:: Godsdiens Draad Share
Onderwerp: Dr. Abel kies wetenskap, maar ek kies Bybel Sat Jul 17, 2010 9:38 am
deur Dewald P. Montgomery van Pretoria
Ek reageer op dr. Abel Pienaar se brief “Godsdienstige waarheid voor ’n kruispad” (Beeld, 15 Julie 2010).
Die kerk staan inderdaad voor ’n kruispad, maar die wetenskap ook.
Mense moet ophou om gelowiges en die kerk in ’n wetenskaplike rigting te probeer druk as dit by die skepping kom.
“In die begin was die Woord”. Het u al gaan lees wie of wat noem homself “die Woord”?
En wat word bedoel met “In die begin ...”? Watter begin? Wie se begin? Wanneer was die begin? Die begin van die kerk? Die begin van die wêreld? Die begin van die heelal?
Die wetenskaplike toets is eenvoudig: Die Bybel skryf ons is uniek. Die wetenskap beweer ons is nie uniek nie. Is ons uniek? Ons verskil met honderdtalle biologiese voorbeelde van ons naaste aap-eweknieë!
Die wetenskaplike model is ongelukkig ook ver van volkome.
Daarom is dit veilig vir gelowiges om nie die “absolute waarheid” van evolusie te glo nie.
Daar is gelukkig vir gelowiges (en ongelukkig vir die evolusie-geesdriftiges) ander wetenskaplike modelle – hulle is 100% wetenskaplik en berus ook op net een aanname, naamlik dat God die oorsaak van alles was.
En as God die oorsaak van alle dinge was, vertrou ek eerder God se skeppingsverklaring as dié van my geleerde vriende en pas my wetenskaplike teorie dan in daardie konteks in.
Die evolusieleer begin ook met ’n enkele aanname – naamlik dat alles vanuit niks ontspring het. Ekskuus, dr. Abel, demonstreer aan my hoe maak u iets uit niks?
Dit help nie ons plant gene in selle oor nie – ons as mense is steeds as intelligente wesens daarby betrokke.
Die gelowiges word gekritiseer vir hul domastrantheid, maar waar is die wetenskap eerstens by hierdie denkwyse?
As alle energie uit die oerknal kom, waar kom alles dan vandaan?
Tog, as daar dalk energie bestaan het voor die oerknal, waar kom dit vandaan? U sien, die wetenskap het nog baie antwoorde om te soek – ook die Kerk.
En die beginpunt is nie om alles wat ons ken en glo net opsy te skuif nie.
Dit is om dit te ontgin as bron van al ons kennis. En waar baie dalk die wetenskap kies, kies ek graag die Bybel.